OBH 2783/1998.
Az állampolgári jogok országgyűlési biztosa általános helyettesének jelentése
Ügyintéző: Kanyó Sándor

Az eljárás megindulása

Panaszos az állampolgári jogok országgyűlési biztosához fordult, sérelmezve, hogy fellebbezési ügyében a Pest Megyei Közigazgatási Hivatal több hónapja nem hoz határozatot.

Mivel a rendelkezésre álló iratok alapján alkotmányos visszásságra lehetett következtetni, vizsgálatot indítottam. 

Megállapított tényállás

Panaszos   1997-ben   megfellebbezte  Hévízgyörk    Polgármesteri    Hivatala  1095-2/1997. számú, 1997. november 26-án hozott határozatát. 1998. május 5-én a közigazgatási hivatal arról tájékoztatott, hogy a fellebbezést még nem bírálták el.

Érintett alkotmányos jogok  Az 1949. évi XX. törvény, a Magyar Köztársaság Alkotmánya 2. §. (1) bekezdése: "A Magyar Köztársaság független, demokratikus jogállam, mely magában foglalja a jogbiztonság követelményét is."

Az ügy jogszabályi háttere

Az államigazgatási eljárás általános szabályairól szóló, többször módosított 1957. évi IV. törvény 15. §.  (1) bekezdése: Az érdemi határozatot a kérelem (jelen esetben a fellebbezés) előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű  rendelet vagy kormányrendelet állapíthat meg.  (3) bekezdés: Az eljáró közigazgatási szerv vezetője a határidőt indokolt esetben egy ízben legfeljebb harminc nappal meghosszabbíthatja. Erről - kérelemre indult eljárás esetén - az ügyfelet értesíteni kell. 

A vizsgálat megállapításai

A pest Megyei Közigazgatási Hivatal azzal, hogy panaszos ügyében 30, illetve az ügyintézési határidő meghosszabbítása esetén 60 napon belül nem hozta meg határozatát, megszegte az 1957. évi IV. törvény 15. §-ában megfogalmazott előírást. 

A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét és az egyes jogintézmények kiszámíthatóságát. Ezért alapvetőek a jogbiztonság szempontjából az eljárási garanciák. A jogintézmények csak akkor működhetnek alkotmányosan, ha az intézmények az eljárási normákat betartják. 

Az ügyintézési határidő többszörös túllépésével sérült az Alkotmány 77. §. (2) bekezdésében előírt rendelkezés, amely szerint az Alkotmány és az alkotmányos jogszabályok a társadalom valamennyi szervezetére, minden állami szervre és állampolgárra egyaránt kötelezőek. 

1998. május 12-én az 1993. évi LIX. törvény 21. §. (1) bekezdése alapján kezdeményeztem a közigazgatási hivatal osztályvezetőjénél az alkotmányos visszásság orvoslását. 1998. június 25-én a fellebbezést még mindig nem bírálták el. 
Ajánlás 
Felkérem a Pest Megyei Közigazgatási Hivatal vezetőjét
panaszos ügyében soron kívül intézkedjen,
fokozottabban ügyeljen az eljárási határidők jövőbeni betartására.

Budapest, 1998.július 27.

Dr. Polt Péter